Հանդիպմանը որեւէ խոսք չեղավ հայ-վրացական հարաբերություններում առկա կնճռոտ հարցերի ու դրանց լուծման մասին, օրինակ՝ միջմշակութային խնդիրների, Ջավախքի դպրոցների, ուսումնական ծրագրերի, խայտառակ վատ գրականության եւ դրան այլընտրանք՝ Հայաստանից ուղարկվող գիր-գրականության խոչընդոտների մասին։ Խոսք չեղավ նաեւ տարիներ ի վեր ՀՀ մի շարք քաղաքացիների համար Վրաստան մուտքի արգելքի մասին, որը չէին կարողանում լուծել նախորդ կառավարությունները, նորն էլ, կարծես թե, որեւէ ջանք չի գործադրում այդ ուղղությամբ։ Մինչդեռ սա հարց է, որն էապես կարող է ստվեր գցել հայ-վրացական հարաբերությունների վրա։ Երկու երկրների վարչապետներն արձանագրեցին նաեւ, որ առաջիկայում տեղի կունենա հայ-վրացական միջկառավարական հանձնաժողովի նիստ։ Փաշինյանի հետ հանդիպումից հետո Վրաստանի վարչապետն այցելեց նաեւ նախագահական նստավայր, որտեղ հանդիպում ունեցավ Արմեն Սարգսյանի հետ։ Այստեղ էլ հնչեցին նույն կենացները՝ արդեն մի փոքր այլ ձեւակերպումներով։ «Երկու երկրներն այսօր թեւակոխում են նորագույն պատմության մի շրջան, որն առանց վարանելու կարելի է բնութագրել որպես եղբայրական եւ գործընկերային»,- «կարեւոր» արձանագրում արեց Հայաստանի նախագահը։ Վրաստանի վարչապետն էլ կրկնեց այն, ինչ ասել էր Նիկոլ Փաշինյանի հետ հանդիպմանը․ «Մեր քաղաքական հարաբերությունները բարձր մակարդակի վրա են գտնվում, սակայն տնտեսական բնագավառում իսկապես ունենք չօգտագործված ներուժ»։